偈頌二十二首  其二二
作者：釋道生
朝代：宋

paragraphs: 弋陽溪上諸檀越，勇猛精進難比況。
年年歲歲入山來，總是如來親眷屬。
如來法身等虛空，隨彼願心而顯發。
譬如月輪出霄漢，照耀一切衆生前。
衆生性水無有邊，我此一月能普現。
水靜而清現全體，月非取水而遽來。
水動而濁無定光，月非捨水而遽去。
水有清濁有動靜，月無取捨無去來。
於無取捨去來中，不見清濁動靜相。
既無清濁動靜相，一一含攝無有餘。
我心佛心衆生心，心佛衆生本平等。
佛子當作如是觀，即獲世間諸利益。